**Канспект урока беларускай мовы ў 3 класе**

**Тэма:** “Правапіс парных звонкіх – глухіх зычных у корані слова”

**Мэта**: стварыць умовы для фарміравання ў навучэнцаў умення падбіраць аднакаранёвыя словы для праверкі правапісу парных звонкіх – глухіх зычных.

**Задачы:**

1. Замацоўваць уменні знаходзіць аднакаранёвыя словы і выдзяляць у іх корань, размяжоўваць праверачныя і правяраемыя словы.
2. Садзейнічаць развіццю арфаграфічнай пільнасці, узбагачэнню слоўнікавага запасу, увагі, памяці.
3. Садзейнічаць выхаванню культуры вуснага і пісьмовага маўлення.

**Абсталяванне:** мультымедыйны праектар, вучэбны дапаможнік, плакат для фізкультхвілінкі, карткі з заданнямі.

**Форма работы**: франтальная, работа ў парах, самастойная.

 **Ход урока**

**І. Арганізацыйны этап.**

Празвінеў званок і змоўк.

Пачынаецца ўрок.

Будзем дружна працаваць,

Будзем веды набываць.

**ІІ. Этап праверкі выканання дамашняга задання.**

Адзін вучань выконвае заданне на дошцы.

* А гэта што, с(я/е)бры, за жук?
* Хіба гэта жук? В(я/е)лізны па(у/в)ук!

Не ш (э/е)сць у яго, а восем ножак.

Пля(т/ц)е па(у/в)у(т/ц)іну драпежнік для мошак.

Заданне: уставіць патрэбныя літары, даказаць правільнасць выбару.

З астатнімі вучнямі праводзіцца калектыўная праверка дамашняга задання (пр. 197)

**ІІІ. Падрыхтоўка навучэнцаў да працы на асноўным этапе.**

1. **Чыстапісанне** (слайд 1)
* Ёсць пары ў алфавіце,

Вы іх хуценька ў памяці ўзнавіце.

Верхні рад заўжды звініць,

Ніжні ціхенька шуміць.

* Пра якія пары ідзе размова? (Пра звонкія і глухія зычныя.)
* Пералічыце парныя зычныя па звонкасці – глухасці.
* Запішыце парамі: на першым радку літары звонкіх зычных, на другім радку – літары глухіх зычных.

б в г д ж з дж дз

п ф х т ш с ч ц

1. **Арфаграфічная размінка** (слайд 2)

На дошцы запісаны сказ.

Лё..кі сне.. засыпаў усе сце..кі.

* Запішыце дадзены сказ, устаўце прапушчаныя літары.
* Скажыце, якое правіла вы выкарысталі пры напісанні слоў сказа?

(Выкарысталі правіла правапіс парных звонкіх – глухіх зычных.)

* У якой частцы слова знаходзяцца парныя звонкія – глухія зычныя?

(У корані.)

* Абазначце графічна.
* Што патрэбна зрабіць, каб не памыліцца ў правапісе слоў з парнымі звонкімі – глухімі зычнымі ў корані? (Трэба падабраць праверачнае слова або змяніць дадзенае так, каб пасля правяраемага зычнага стаў галосны.)
* Падбярыце праверачныя словы да слоў,запісаных у сказе.

Лёгкі – лёгенькі

Снег – снегу

Сцежкі – сцежачка

**Фізкультхвілінка для вачэй**

**ІV. Этап засваення новых ведаў і спосабаў дзеянняў.**

* Зыходзячы з гэтай праблемы, назавіце тэму нашага ўрока. (Правапіс парных звонкіх – глухіх зычных у корані слова.)
* З апорай на памятку, сфармулюйце задачы, якія трэба вырашыць на ўроку. (Паўтарыць спосабы праверкі слоў з парнымі звонкімі і глухімі зычнымі; трэніравацца правяраць і правільна пісаць такія словы.)
* Рубрыка “Успомніце” с. 123

Паўтарэнне правіла

* Хто можа расказаць правіла?
* Раскажыце правіла суседу. (Работа ў парах)

Работа па схеме.

* Успомніце 4 спосабы падбору праверачных слоў: (слайд 3)
1. Адзін – многа
2. Вялікі – маленькі
3. Няма чаго?
4. Роднасныя словы
* Паглядзіце ўважліва на дошку і падумайце, як гэтыя выявы можна назваць адным словам? (слайд 4)
* Якое значэнне мае слова сад ў першым выпадку, у другім? (сад – участак зямлі, засаджаны дрэвамі, кустамі, кветкамі; (дзіцячы)

сад – выхаваўчая ўстанова для дзяцей дашкольнага ўзросту)

* Які гук чуецца на канцы слова? Якую літару трэба пісаць? Дакажыце. Выкарыстайце ўсе магчымыя спосабы праверкі.
* (Трэба падабраць праверачнае слова: сад - сады, садок, саду, садоўнік.)
* Гульня “Збяры сказ”. Словы рассыпаліся. Паспрабуйце іх сабраць і скласці сказ. (На прышкольным участку расце вялікі сад.) (слайд 5)

**V. Этап замацавання ведаў і спосабаў дзеянняў.**

- Давайце саставім алгарытм праверкі парных зычных па звонкасці – глухасці ў корані слова.

 Алгарытм (слайд 8)

1. Прачытайце слова.
2. Выдзяліце корань.
3. Падбярыце спосаб праверкі:

а) змяніць форму слова так, каб пасля парнага зычнага з’явілася галосная (плод - плады);

б) падставіць слова “няма” (сцяг – няма сцяга);

в) падабраць аднакаранёвае слова так, каб пасля парнага зычнага ішоў галосны (лыжка - лыжачка)

Работа па падручніку (пр. 198 – вусна, пр.199- выканаць, выкарыстоўваючы алгарытм.)

**Фізкультхвілінка**

Работа з праверкай па ўзоры. Заданне на картках. Падбяры праверачнае слова, устаў прапушчаную літару.(слайд 6)

 Адзін – многа вялікі – малы няма чаго?каго?

Сто.. – стагі ра.. - радок ска.. - сказа

Зу.. - \_\_\_\_\_\_\_\_\_\_\_\_\_\_ ду.. - \_\_\_\_\_\_\_\_\_\_\_ гру.. - \_\_\_\_\_\_\_\_\_\_

Сця.. - \_\_\_\_\_\_\_\_\_\_\_\_\_ мёд - \_\_\_\_\_\_\_\_\_\_\_ сусе.. - \_\_\_\_\_\_\_\_\_

Хола.. - \_\_\_\_\_\_\_\_\_\_\_\_ гры.. - \_\_\_\_\_\_\_\_\_\_\_ хле.. - \_\_\_\_\_\_\_\_\_\_

**Творчы слоўнікавы дыктант**

Запішыце адным словам.

1. Атмасферныя ападкі ў выглядзе кропелек вады. (Дождж.)
2. Гераічны , самаадданы ўчынак. (Подзвіг.)
3. Скібка хлеба з маслам, сырам, каўбасой. (Бутэрброд.)
4. Вялікая драпежная млекакормячая жывёліна з густой поўсцю і тоўстымі нагамі. (Мядзведзь.)
5. Заплечны рэчавы мяшок з кішэнямі. (Рукзак.)

-Падкрэсліце літары парных звонкіх – глухіх зычных. Вусна падбярыце праверачныя словы.

**VІ. Этап абагульнення і сістэматызацыі ведаў.**

Самастойная работа. (слайд 7)

Вучні выконваюць заданне на картках. Прачытайце, устаўце патрэбныя літары.

 Дзе..кі з дзя..кам бягуць па гры..кі ў лес. А на сце..цы яга..кі чарніц і суніц. Вось і першы гры.. – ба..ка. Вунь пад бяро..камі – сырае..кі. А пад ду..камі – баравічкі.

**VІІ. Этап інфармацыі аб дамашнім заданні.**

Пр. 203, с.126. Уставіць у словы патрэбныя літары. У дужках запісаць праверачныя аднакаранёвыя словы. Выдзеліць корань у аднакаранёвых словах.

**VІІІ. Этап падвядзення вынікаў урока.**

-Чаму ў праверачных словах у нас не ўзнікае сумненняў у напісанні парнага зычнага, чаму мы выразна чуем зычны гук?

-Назавіце спосабы праверкі парных зычных у корані слова.

**ІХ. Этап рэфлексіі.**

Гульня “Так - не”

* Ці верыце вы, што парны зычны ў корані слова трэба правяраць? (Так.)
* Ці верыце вы, што парны зычны ў корані слова трэба правяраць націскам? (Не.)
* Ці верыце вы, што парны зычны правяраецца галосным гукам? (Так.)
* Ці верыце вы, што ў слове “агарод” на канцы пішацца літара “т”? (Не.)
* Ці верыце вы, што ў слове “самалёт” на канцы пішацца літара “т”? (Так.)
* Ці верыце вы, што да слова “загадка” праверачным з’яўляецца слова “загадаць”?